La 36a edició del Festival Sagunt a Escena ‘Paraules i sons’ conjuminarà teatre, dansa i música
05 de juliol 2019

### ![](/media/5lfh310e/83_c_presentacion-sagunt-a-escenaok.jpg)  

La 36a edició del festival Sagunt a Escena s'ha presentat este matí en una roda de premsa que ha tingut lloc en la Via del Pòrtic. El certamen, que conjumina dansa, teatre, òpera i música, tindrà lloc del 25 de juliol al 7 de setembre de 2019 davall el lema ‘Paraules i sons’. És important destacar que l'esdeveniment enguany comptarà amb un pressupost global de 463.000 euros, un 11 % més que la passada edició. En l'acte de presentació, que en esta ocasió s'ha celebrat en la Via del Pòrtic de Sagunt, han participat l'alcalde de Sagunt, Darío Moreno; la regidora de Cultura, Asun Moll; el director del festival, Juan Vicente Martínez Luciano i el director adjunt d'Arts Escèniques del Institut Valencià de Cultura, Roberto García.

Per a esta edició s'han programat un total de 32 espectacles, 10 dels quals es veuran en el Teatre Romà i 22 que s'emmarcaran dins de l’Off Romà, apartat d'espectacles en diversos escenaris de la ciutat com el Centre Cívic Antic Sanatori, el Centre Cultural Mario Monreal, la Casa dels Berenguer, els jardins del Casino Recreatiu i Cultural al costat de la Gerència o en el Museu Arqueològic.

Per a calfar motors, els jardins del Centre Cívic Antic Sanatori acolliran el dimecres 24 de juliol, a les 20 hores, una funció prèvia al festival dins de l’Off Romà, _Más allá del zaguán_ un espectacle de carrer a càrrec de la companyia Voluta Circ.

La inauguració oficial del festival tindrà lloc el dijous 25 de juliol en la plaça Cronista Chabret on es posarà en escena l'espectacle de carrer _Memphis Rock & Cirk_ de la companyia La Finestra Nou Circ.

Entre els 10 espectacles programats per al festival, destaquen la coproducció de l’Institut Valencià de Cultura _Somni_ basada en l'obra de William Shakespeare _Somni d'una nit d'estiu_ que s'estrenarà el 26 de juliol i obrirà la programació del certamen, i les dos produccions de teatre clàssic _Viejo amigo Cicerón_ amb Josep Maria Pou i dirigida per Mario Gas, que es representarà el 8 i el 9 d'agost i _Divinas palabras_ de Valle-Inclán, protagonitzada per María Adánez i dirigida per José Carlos Plaza i que es podrà veure el 24 i el 25 d'agost. Estes dos últimes obres també es veuran en els altres dos grans festivals escènics d'àmbit estatal.​

![](/media/incfrmdd/83_c_equipo-sagunt-a-escenaok.jpg)  

L'alcalde de Sagunt, Darío Moreno, ha afirmat que “**estem parlant d'un festival que, una vegada més, ha incrementat el seu pressupost i crec que és d'agrair a la Generalitat Valenciana l'esforç que ha fet al llarg dels últims quatre anys per a tornar a posar al festival en el centre del panorama cultural i particularment dels festivals que es duen a terme durant l'estiu en diferents parts de la península. Ací parlem d'un festival que en l'última edició va congregar 10.000 persones en el Teatre Romà, però que, a més d'eixes 10.000 persones va arribar a un total de 16.000 persones incloent tots aquells actes i obres que es van fer per a acompanyar al Teatre Romà. Una iniciativa coneguda com l’Off Romà que pretén precisament acostar el teatre i el festival a la ciutadania**”.

El director de Sagunt a Escena, Juan Vicente Martínez Luciano, ha declarat que “**cada any partim d'una idea que conforma el que és el relat del festival, sobretot el que es referix a l'exhibició en el Teatre Romà. Enguany, el lema, eixa idea, és ‘Paraules i Sons’, el lema que servix per a donar unitat a la programació juntament amb la imatge creada per Amparo Muñoz**”. 

Per la seua banda, la regidora de Cultura ha qualificat de "**festival de referència**" al Sagunt a Escena i ha afegit que el "f**estival rep tot el suport de l'Ajuntament, especialment de les regidories de Turisme i Cultura**". La delegada ha destacat, a més, la labor que fa la policia local, trànsit, protecció civil, neteja de la ciutat... "**Este és un festival que atrau molta gent i situa Sagunt com a referent al país", ha afirmat la delegada. També ha afegit que "en este projecte és molt important la participació de les associacions i és gràcies a estos col·lectius que fem un gran festival, més atraient per a la ciutadania i més pròxim**". A més, ha agraït la participació de les associacions Passió per Sagunt, Camí de Nora, la Tira de Dones i Sagunt Reviu. 

De l'edició d'enguany destaca l'augment de l'11 % del pressupost global del festival com a part de la millora de la qualitat de la programació d'un festival que, d'altra banda, té com a característica principal i irrenunciable mantindre preus assequibles. Este pressupost partix tant de la Conselleria, com de l’Institut Valencià de Cultura, de la Diputació de València i de l'Ajuntament de Sagunt. La xifra total aconseguix els 463.000 euros entre institucions i patrocinadors, a falta de tancar la publicitat. 

Respecte als preus de les entrades, les més cares del Teatre Romà són de 24 euros, en comparació amb altres festivals de referència en les quals estan entorn dels 65 euros. A més, les entrades anticipades per als diferents espectacles estaran a la venda amb un 25 % de descompte fins al 25 de juliol i també hi haurà promocions per a grups. Tota la informació sobre venda d'entrades es pot consultar en [www.saguntaescena.com](http://www.saguntaescena.com/) 

Quant a la col·laboració i el patrocini d'empreses que contribuixen perquè el festival siga possible, destaquen algunes com Caixa Popular, Saggas, Fertiberia, l'Autoritat Portuària de València, Lafarge, Sagunt Distribución o InterFax, que ja des de fa anys estan apostant pel festival. També se sumarà la col·laboració de Adetursa (Associació per al Desenvolupament Turístic de Sagunt) i ASECAM (Associació d'Empresaris del Camp de Morvedre).

![](/media/wyol0o5o/83_c_publico-presentacion-sagunto-a-escenaok.jpg)  

**Una àmplia i diversa programació**

A més dels espectacles ja esmentats, el festival comptarà amb uns altres d'interés amb segell internacional com són el Ballet Nacional Sodre de l'Uruguai, dirigit per Igor Yebra, que portarà a Sagunt _El Quijote del Plata_ amb coreografia de Blanca Li, el 6 d'agost, en una de les poques parades de la seua gira en l'àmbit estatal; o l'espectacle _Passion_ de la companyia japonesa Yamato The Drummers of Japan, que estaran en el Teatre Romà l'11 d'agost.

Cal destacar la representació _Rodrigo, querido maestro_ que tindrà lloc el 2, 3 i 4 d'agost per part de Passió per Sagunt, associació cultural encarregada de recuperar i difondre la història de la ciutat i de personatges importants d'esta. L'obra, dirigida per la directora i actriu Amparo Vayá, que també és responsable del text i direcció, farà un recorregut per l'apassionant vida del mestre Rodrigo des de la seua infància a Sagunt fins a la seua joventut a València amb els mestres López-Chávarri i Gomá.

La música també té una gran presència en l'escenari principal de Sagunt a Escena. El 31 de juliol la Jove Orquestra de la Generalitat Valenciana interpretarà _La Consagració de la Primavera_ que s'acompanyarà de l'actuació del ballet de la companyia OtraDanza, davall la direcció escènica i coreografia d’Asun Noales. Este espectacle, que compta amb la direcció musical de Pablo Rus Broseta, està compost per les obres de Modest Mussorgsky, Igor Stravinski i Marc García Vitoria.

El 20 d'agost el Teatre Romà acollirà _Mira si hem corregut terres_, un projecte musical de Carles Dénia i Spanish Brass que combina cançons tradicionals del folklore valencià i temes contemporanis molt populars de la Gossa Sorda, Raimon o Joan Manuel Serrat. S'ha programat també el concert _Anatomia de un éxodo_ del grup revelació Mastodonte, encapçalat per l'actor i cantant Asier Etxeandia, el dijous 22 d'agost.

El 31 d'agost serà l'estrena absoluta de l'òpera flamenca _Bailando con Carmen_ de la Companyia de Flamenc Simfònic Óscar de Manuel, que serà l'encarregada de tancar la programació de Sagunt a Escena en el Teatre Romà. 

Un any més, durant esta edició se celebrarà la 15a edició de la Gala Benèfica de l'Alzheimer per part d’AFACAM, el 17 d'agost, entrades per a la qual es podran adquirir en la pàgina web www.cmafacam.com i també es posaran en marxa les activitats per als més xicotets en el festival Menuts a escena el 6, 8, 9, 24 i 25 d'agost, en el Museu Arqueològic de Sagunt. L'aforament és limitat i es requerix d'inscripció prèvia. 

  

**22 espectacles gratuïts en l’Off Romà i moltes més activitats**

El festival comptarà, a més, amb un total de 22 espectacles l'entrada dels quals serà gratuïta, en el certamen Off Romà. El Centre Cultural Mario Monreal acollirà una programació íntegrament de producció valenciana. Es podran veure espectacles com l'estrena d'una versió de titelles d'_Hamlet_, a càrrec de la companyia Bambalina Teatre Practicable, dirigida per Jaume Policarpo, el 7 d'agost. 

També es representaran en el Mario Monreal _Lazarillo, el hambriento_ de Teatre de la Resistència, el 14 d'agost; _SHHHH!_, de la companyia La Intensa, el 21 d'agost; i _Instruccions per a no tenir por de la pastora_, de la companyia La Ravalera, el 28 d'agost, espectacle que va estar nominat en els passats Premis Max.

El Festival Internacional del Cante de las Minas portarà al Casino Vell del Port de Sagunt alguns dels guanyadors de l'edició 2019, que se celebra la primera setmana d'agost en el municipi murcià de La Unión.

A més, l'espectacle _Con dos coplas de más_, tindrà lloc el 4 de setembre, un espectacle que alterna poesia amb boleros, rumbes, cobles i temes coneguts tant d'Espanya com de Llatinoamèrica.

Els millors espectacles de circ es donaran cita als jardins del Centre Cívic Antic Sanatori del Port de Sagunt amb les companyies Voluta Circ i Teatre nelle Foglie. Així mateix, en la pujada al Castell de Sagunt se celebrarà el Festival Ressona, que omplirà de música les nits de Sagunt.

A totes estes activitats se li sumen obres artístiques que la Tira de Dones ha preparat com a novetat per a esta edició i que s'exposaran als balcons del carrer castell que dóna accés al Teatre Romà.

Les entrades per a tots els espectacles (excepte per a la Gala Benèfica) es podran adquirir tant en el teatre principal de València (fins al 25 de juliol) com en la taquilla del festival en diferents horaris durant el festival. I, per a l'espectacle de _Rodrigo, querido maestro_ de Passió per Sagunt en la pàgina web [www.entradas.com​](http://www.entradas.com/). Les persones que vulguen beneficiar-se de descomptes en la compra d'entrades podran fer-ho si les compren anticipadament, tant en taquilla com per web, i si disposen de Targeta del Major, Carnet Jove, Carnet Universitari, Targeta DARDE, Targeta +Cultura, així com grups de més de 10 persones.

  

*   [](http://www.facebook.com/sharer.php?u=https://aytosagunto.es/va/actualitat/la-36a-edicio-del-festival-sagunt-a-escena-paraules-i-sons-conjuminara-teatre-dansa-i-musica/ "Facebook")
*   [](http://twitter.com/share?url=https://aytosagunto.es/va/actualitat/la-36a-edicio-del-festival-sagunt-a-escena-paraules-i-sons-conjuminara-teatre-dansa-i-musica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-36a-edicio-del-festival-sagunt-a-escena-paraules-i-sons-conjuminara-teatre-dansa-i-musica/ "Linked In")
*   [](mailto:?body=https://aytosagunto.es/va/actualitat/la-36a-edicio-del-festival-sagunt-a-escena-paraules-i-sons-conjuminara-teatre-dansa-i-musica/)